## Pravilnik o vrstama i visini naknada Financijskoj agenciji za usluge javne objave godišnjih financijskih izvještaja i izdavanja dokumentacije iz Registra godišnjih financijskih izvještaja

### NN 126/2011 (9.11.2011.), Pravilnik o vrstama i visini naknada Financijskoj agenciji za usluge javne objave godišnjih financijskih izvještaja i izdavanja dokumentacije iz Registra godišnjih financijskih izvještaja

MINISTARSTVO FINANCIJA

2542

Na temelju članka 23. stavka 8. Zakona o računovodstvu (»Narodne novine«, broj 109/07, dalje u tekstu: Zakon), ministrica financija donosi

PRAVILNIK

O VRSTAMA I VISINI NAKNADA FINANCIJSKOJ AGENCIJI ZA USLUGU JAVNE OBJAVE GODIŠNJIH FINANCIJSKIH IZVJEŠTAJA I IZDAVANJA DOKUMENTACIJE IZ REGISTRA GODIŠNJIH FINANCIJSKIH IZVJEŠTAJA

I. OPĆE ODREDBE

Članak 1.

Ovim Pravilnikom propisuju se vrste i visina naknada koje Financijska agencija naplaćuje za uslugu javne objave dokumentacije zaprimljene u Registar godišnjih financijskih izvještaja (dalje u tekstu: Registar) i za izdavanje ispisa, preslike i izvatka iz Registra te način i rokovi njihova plaćanja.

II. VRSTE I VISINE NAKNADA

Članak 2.

Financijska agencija naplaćuje sljedeće vrste naknada:

1. naknada za uslugu javne objave dokumentacije zaprimljene u Registru,

2. naknada za izdavanje ispisa, preslike i izvatka iz Registra.

Članak 3.

(1) Naknada iz članka 2. točke 1. ovoga Pravilnika za zaprimljenu potpunu dokumentaciju u Registar u elektroničkom obliku putem internetskog servisa, naplaćuje se iz sredstava državnog proračuna.

(2) Naknada iz članka 2. točke 1. ovoga Pravilnika za zaprimljenu potpunu dokumentaciju u Registar dostavljenu na papiru ili u elektroničkome obliku na nekom od nositelja podataka naplaćuje se od poduzetnika prema Cjeniku usluga javne objave i izdavanja dokumentacije iz Registra (dalje u tekstu: Cjenik usluga) koji je sastavni dio ovoga Pravilnika.

(3) Visina naknade iz stavka 1. ovoga članka, te način i rokovi njihova plaćanja utvrdit će se ugovorom između Ministarstva financija i Financijske agencije.

Članak 4.

(1) Naknada iz članka 2. točke 2. ovoga Pravilnika naplaćuje se od svake zainteresirane osobe.

(2) Visina naknade iz članka 2. točke 2. ovoga Pravilnika utvrđena je Cjenikom usluga koji je sastavni dio ovoga Pravilnika.

III. NAČIN I ROKOVI PLAĆANJA

Članak 5.

(1) Naknade iz članka 2. ovoga Pravilnika uplaćuju se na račun Financijske agencije 2390001-1100017042.

(2) Naknadu navedenu pod rednim brojem 1. u Cjeniku usluga poduzetnici plaćaju unaprijed na broj računa iz stavka 1. ovoga članka, a u pozivu na broj upisuje se 05 7543000-OIB (upisuje se OIB poduzetnika koji plaća uslugu javne objave). Uz godišnji financijski izvještaj za potrebe javne objave poduzetnik Registru dostavlja i dokaz o uplaćenoj naknadi za javnu objavu.

(3) Naknada navedena pod rednim brojem 2. u Cjeniku usluga naplaćuje se unaprijed na temelju obavijesti o plaćanju. Zainteresirana osoba (tražitelj) obvezna je Financijskoj agenciji dostaviti dokaz o izvršenoj uplati na temelju obavijesti o plaćanju, nakon čega joj je Financijska agencija obvezna isporučiti zatraženu dokumentaciju i ispostaviti račun.

(4) Naknadu navedenu pod rednim brojem 3. u Cjeniku usluga Financijska agencija naplaćuje mjesečno na temelju ispostavljenog računa.

IV. PRIJELAZNE I ZAVRŠNE ODREDBE

Članak 6.

Danom stupanja na snagu ovoga Pravilnika prestaje važiti Pravilnik o vrstama i visini naknada Financijskoj agenciji za vođenje Registra godišnjih financijskih izvještaja (»Narodne novine«, broj 12/09).

Članak 7.

Ovaj Pravilnik objavit će se u »Narodnim novinama«, a stupa na snagu 1. siječnja 2012. godine.

Klasa: 011-01/11-01/261

Urbroj: 513-11/11-2

Zagreb, 28. listopada 2011.

Ministrica financija
mr. sc. Martina Dalić, v. r.

PRILOG I.

CJENIK USLUGA JAVNE OBJAVE I IZDAVANJA DOKUMENTACIJE IZ REGISTRA

|  |  |  |  |
| --- | --- | --- | --- |
| Red. br. | Opis usluge | Osnovica za obračun | Iznos naknade u kunama (PDV uključen u iznos naknade) |
| 1. | Javna objava godišnjih financijskih izvještaja i dokumenata iz članka 22. Zakona | dokumentacija |  |
| 1.1. | Standardna dokumentacija poduzetnika koji nisu obveznici revizije predana u elektroničkom obliku – putem interneta, a nestandardna dokumentacija predana na papiru ili elektroničkom mediju | potpuna dokumentacija | 160,00 |
| 1.2. | Standardna dokumentacija poduzetnika obveznika revizije predana u elektroničkom obliku – putem interneta, a nestandardna dokumentacija predana na papiru ili elektroničkom mediju | potpuna dokumentacija | 190,00 |
| 1.3. | Standardna dokumentacija poduzetnika koji nisu obveznici revizije, predana u elektroničkom obliku – na nositelju podataka | potpuna  dokumentacija | 230,00 |
| 1.4. | Standardna dokumentacija poduzetnika koji nisu obveznici revizije, predana na papiru | potpuna  dokumentacija | 290,00 |
| 1.5. | Standardna dokumentacija (pojedinačnih ili konsolidiranih izvještaja) poduzetnika obveznika revizije predana u elektroničkom obliku – na nositelju podataka | potpuna dokumentacija | 290,00 |
| 1.6. | Standardna dokumentacija (pojedinačnih ili konsolidiranih izvještaja) poduzetnika obveznika revizije predana na papiru | potpuna dokumentacija | 350,00 |
| 2. | Ispis/preslika/izvadak iz Registra |  |  |
| 2.1. | Ispis/preslika standardne dokumentacije |  |  |
| 2.1.1. | Bilanca, račun dobiti i gubitka | dokumentacija | 39,00 |
| 2.1.2. | Izvještaj o novčanom tijeku | izvještaj | 19,00 |
| 2.1.3. | Izvještaj o promjenama kapitala | izvještaj | 16,00 |
| 2.2. | Ispis/preslika nestandardne dokumentacije | dokumentacija do 5 stranica | 25,00 |
| svaka sljedeća započeta stranica | 2,50 |
| 2.3. | Izvadak iz Registra | izvadak | 15,00 |
| 3. | Preuzimanje dokumentacije putem interneta |  |  |
| 3.1. | Bilanca, račun dobiti i gubitka | dokumentacija | 29,00 |
| 3.2. | Izvještaj o novčanom tijeku | dokument | 9,00 |
| 3.3. | Izvještaj o promjenama kapitala | dokument | 6,00 |

Pravilnik, NN 126/2011-2542